tartuNLP/wikipedia-smugri-20251201 huggingface dataset:
Play the Best of The Alan Parsons Project

Andrew Powell and the Philharmonia Orchestra Play the Best of The Alan Parsons Project (APatPOPtBoTAPP) on vuonna 1983 julkaistu äänilevy, joka sisältää rockyhtye The Alan Parsons Projectin kappaleita orkesterimusiikiksi sovitettuna. Hankkeen taiteellinen johtaja Andrew Powell toimi sovittajana ja kapellimestarina myös useimmilla The Alan Parsons Projectin albumeilla.
Kappaleet.
Kaikki kappaleet on merkitty Alan Parsonsin ja Eric Woolfsonin säveltämiksi ja Andrew Powellin sovittamiksi.
Pulsar (yritys)

Pulsar on lämpökuvauslaitteiden ja digitaalisten pimeänäkölaitteiden valmistaja. Siviilikäyttöön tarkoitettuja laitteita kuten lämpökameroita ja pimeänäkölaitteita käytetään metsästyksessä, pelastustoiminnassa ja luontokuvauksessa.
Pulsar on osa Yukon Advanced Optics Worldwide -konsernia, jonka tuotantolaitos on Liettuassa.
Joosefin hauta

Joosefin hauta (, ) on tärkeä hautamuistomerkki Länsirannalla. Se sijaitsee Nablusin kaupungin liepeillä. Hautamuistomerkki on juutalaisten pyhä paikka, sillä he uskovat sen olevan Vanhan testamentin Joosefin hautapaikka. Monet muslimit uskovat sen olevan islamin oppineen Yussef Dawiqatin hauta. Haudasta on juutalaisten ja muslimien välillä ollut usein kiistaa, ja se on muun muassa yritetty polttaa.
Raamatullinen tausta.
Nablus on muinainen Sikem. Raamatun mukaan Joosefin ruumis balsamoitiin ja pantiin arkkuun Egyptissä. Kun israelilaiset myöhemmin Mooseksen johdolla vaelsivat Egyptistä Kanaaniin, he kuljettivat Joosefin luut mukanaan ja hautasivat ne Sikemiin.
Granulooma

Granulooma (myös jyväiskasvama) on elimistössä oleva sidekudoksen liikakasvun alue, jossa immunijärjestelmän solut ovat pakkautuneet tiivisti yhteen muodostaen tulehdussolukertymän.
Granulooman muodostumiseen osallistuvat makrofagit. Joissain tapauksissa makrofagien fagosytoottisesti syödyt ja hajotetut vieraseineet eivät saa patogeeniä täysin tuhottua, makrofagit kerääntyvät yhteen ja muodostavat granulooman "ytimen". Tähän prosessiin osallistuvat CD4+ auttaja-T-solujen TH1-alatyyppi, jotka erittävät interleukiini-2:ta (IL-2) ja interferoni-gammaa (IFN-γ), jotka edistävät T-solujen lisääntymistä ja makrofagien aktivoitumista.
Makrofagit ja T-solut erittävät myös tuumorinekroositekijä-alfaa (TNFα), joka edelleen lisää makrofagien aktivaatiota. Aktivoituneet makrofagit muuttuvat epiteloidisiksi soluiksi ja voivat tästä edelleen sulautua monitumaisiksi jättisoluiksi. Näiden solujen tiivis pakkaantuminen muodostaa granulooman. 
Granuloomat eivät aiheuta syöpää, mutta granulooman sisällä voi esiintyä kudosvaurioita, jotka johtuvat pitkittyneestä tulehdusreaktiosta. Toisinaan granulooma voi sisältää nekroottisen alueen, eli kuollutta kudosta, joka ei saa enää riittävästi verenkiertoa. Tämä on tyypillistä esimerkiksi tuberkuloosin aiheuttamille kaseoituville granuloomille. 
Granulooman tyyppejä.
Spermagranulooma.
Sperman granulooma on tyypillinen löydös vasektomian jälkeen. Suurin osa leesioista sijaitsee vasektomiakohdan läheisyydessä. Sperman granuloomat ovat tyypillisesti pieniä ja oireettomia. Spermagranulooma syntyy reaktiona vierasesineeseen siemenjohtimista kudokseen vuotaneisiin siittiöihin. Sitä esiintyy yleisesti jopa 42 prosentilla potilaista vasektomian jälkeen. Tyypillisesti ne ovat oireettomia ja alle 1 cm kokoisia. Toisinaan ne voivat aiheuttaa kipua ja turvotusta lisäkiveksen yläosassa, siemennuorassa ja kiveksissä.
Rengasgranulooma.
Rengasgranulooma, eli granuloma annulare on tyypillinen granulooman ilmentymä, joka saa aikaan kohonneita pinkkejä ja rikkoutuneen ihon värisiä pukamia ihon alle. Paukamia esiintyy yleensä luiden päällä, kuten kyynerpäissä. Rengasgranuloomalla voi olla sille tunnusomainen rengasmainen muoto. 
Granuloomia aiheuttavia sairauksia.
Crohnin tauti.
Crohnin tauti on tulehduksellinen sairaus, jonka syy on epäselvä ja jolle on ominaista voimakas tulehdus suolen seinämässä sekä muualla vatsaontelon alueella. Suolen seinämän tulehdusalueilta löytyy usein granuloomia, jotka ovat diagnostisesti merkittäviä indikaattoreita. Crohnin taudin diagnostiikassa todetaan histologisesti syvä, elimen tai verisuonen koko seinämän läpi ulottuva tai esiintyvä (transmuraalinen) krooninen tulehdus, johon kytkeytyy granulomatoottisia muutoksia.
Langerhansin solujen histiosytoosi.
Langerhansin solujen histiosytoosissa muodostuu Langerhansin solujen epänormaalin kertymän vuoksi eri kuodksiin, josta muodostuu granuloomakasvaimia.
Iprovalikarbi

Iprovalikarbi (C18H28N2O3) on amideihin ja karbamaatteihin kuuluva orgaaninen yhdiste. Yhdistettä käytetään maataloudessa fungisidina.
Ominaisuudet, valmistus ja käyttö.
Huoneenlämpötilassa iprovalikarbi on valkoista tai kellertävää kiteistä ainetta. Se liukenee vähäisessä määrin veteen ja paremmin esimerkiksi asetoniin ja dikloorimetaaniin. Iprovalikarbi tehoaa erityisesti munasieniin ja homeisiin. Yhdisteen rakenne on kiraalinen ja tuotetta käytetään (S,S)- ja (S,R)-diastereomeerien seoksena. Iprovalikarbi estää sienten soluseinän biosynteesiä ja itiöiden itämistä.
Iprovalikarbin valmistuksen ensimmäisessä vaiheessa p-metyyliasetofenoni reagoi ammoniakin kanssa pelkistävällä aminoinnilla (p-metyylifenyyli)etyyliamiiniksi. Valiini reagoi kahden isopropyyliklooriformiaattimolekyylin kanssa ja tämä välituote reagoi (p-metyylifenyyli)etyyliamiinin kanssa muodostaen iprovalikarbia.
Iprovalikarbia käytetään sienitautien ehkäisyyn muun muassa vihannes-, peruna-, viini- ja tupakkaviljelmillä. Yhdiste on hyväksytty käytettäväksi Euroopan unionin alueella.
Viivi Prokofjev

Viivi Prokofjev (s. 1988) on suomalainen graafinen suunnittelija.
Prokofjev on suunnittellut useita kirjojen ulkoasuja. Suomen kirjataiteen komitea valitsi hänen suunnittelemansa Klaus Maunukselan "Manuaalin" Vuoden 2022 kauneimmaksi kirjaksi. "Helsingin Sanomat" arvioi vuonna 2024 Prokofjevin suunnittelua Maunukselan "Prosessi"-kirjaan ”merkitystietoiseksi” sekä ”ehdottomasti osaksi romaania”. Prokofjev on suunnitellut myös rap-artisti Paperi T:n palkitun "Malarian pelko" -albumin ulkoasun.
Prokofjev työskentelee "Suomen Kuvalehdessä". Hän on aiemmin työskennellyt myös muun muassa "Ylioppilaslehden" ja "Tulvan" art directorina (AD).
Angolan maakunnat

Angolan maakunnat ovat ylimmän tason hallintoalueita keskeiseen Afrikkaan kuuluvassa Angolassa. 
Vuoden 2024 toisella puoliskolla Angolan aluejakoa muutettiin uudella aluehallintoa koskevalla lailla ja presidentin asetuksilla. Uudeksi maakuntien lukumääräksi tuli 21. Käytännössä kolme aiempaa maakuntaa jaettiin kahtia: Luandan maakunnasta irrotettiin Icolo e Bengon maakunta, Moxicon maakunnasta Moxico Lesten (Itä-Moxicon) maakunta, ja Cuando Cubangosta syntyivät Cuandon ja Cubangon maakunnat. Jakamalla ’ylikansoittunut' Luandan maakunta ja kaksi laaja-alaista maakuntaa pyrittiin tuomaan päätöksentekoa osaltaan lähemmäs kansalaisia. Muutokset astuvat voimaan vaiheittain vuosien 2025-2027 aikana. 
Aluehallinnon toisella tasolla, eli paikallishallinnon tasolla maakunnat jakautuvat kuntiin. Vuoden 2025 alussa kuntia on 326. Osassa kunnista on lisäksi alemmantasoisia hallinnollisia rakenteita (kunnanosia), näitä oli 216 kunnassa.
Maakuntien johdossa on keskushallinnon nimittämä kuvernööri.
Nykyinen maakuntajako.
Oheinen taulukko listaa Angolan maakunnat hallintokeskuksineen (maakuntakeskuksena toimiva kunta) vuoden 2025 alussa. Uuden aluehallinnollisen jaottelun seurauksena myös Angolan pääkaupunkiseudulle eli Luandan maakunnalle on määrätty kunta (käytännössä Luandan kaupunginosa), jossa tämän maakunnan hallinto toimii.
&lt;br&gt;&lt;br&gt;&lt;br&gt;&lt;br&gt;&lt;br&gt;&lt;br&gt;
Aiempi maakuntajako.
&lt;br&gt;&lt;br&gt;&lt;br&gt;&lt;br&gt;&lt;br&gt;&lt;br&gt;
Hernandarias (Paraguay)

Hernandarias on kaupunki ja piirikunta Paraguayn Alto Paranán departementissa Ciudad del Esten kaupungin metropolialueella. Sen asukasluku vuonna 2022 oli 83 285.
Maantiede.
Hernandarias sijaitsee Paraguayn Alto Paranán departementissa noin 350 kilometrin päässä maan pääkaupunki Asunciónista ja 15 kilometriä Ciudad del Esten kaupungista Brasilian rajalla. Alue on osa suurempaa Ciudad del Esten metropolialuetta. Piirikunnan alueella sijaitsee Paranájoen Itaipun pato ja sen Itaipujärvi.
Historia.
Hernandarias on Paraguayn itäosien vanhin vakituisesti asuttu paikkakunta ja se tunnettiin alkujaan nimellä Tacurú Pucú. Se oli myös tärkeä maten valmistus- ja vientipaikka. Siitä tehtiin oma piirikuntansa vuonna 1896 ja oma kuntansa vuonna 1938. Nykyisen nimensä kaupunki sai Paraguayn ensimmäisen Amerikassa syntyneen eli kreolikuvernööri Hernando Arias de Saavedran mukaan. Kaupungin maat omisti pitkään Industrial Paraguaya. Maat paikalta siirrettiin valtiolle vasta vuonna 1941.
1970-luvulla Hernandariasin piirikunnan alueella alkoivat Itaipun padon rakennustyöt. Sen ohella piirikunnan alueella sijaitsee myös pienempi Acarayn pato.
Talous.
Tabacalera del Este (TABESA) on vuonna 1994 perustettu Paraguayn suurin savuketehdas. Vuonna 1995 perustettiin puolestaan yksityinen satama, jonka tarkoitus oli vähentää liikennettä Puente de la Amistadin sillan yli Brasilian rajalla.
Väestö.
Hernandariasin asukasluku oli Paraguayn vuoden 2022 väestönlaskennan mukaan 83 285. Vuonna 1972 lukema oli 32 844.
Museo de la Tierra Guaraní on alueen alkuperäiskansoihin (guaranit) keskittynyt paikallinen museo.
Jukka Wuolijoki

Jukka Robert Wuolijoki (s. 24. maaliskuuta 1944 Tampere) on suomalainen juristi, joka teki pitkän uran Valtiokonttorissa, viimeksi sen pääjohtajana 1992–2008. 
Jukka Wuolijoki tuli ylioppilaaksi 1963 ja suoritti oikeustieteen kandidaatin tutkinnon 1971. Hän työskenteli virkamiesuransa alussa tielaitoksessa ja valtiovarainministeriössä. Hän aloitti Valtiokonttorissa vuonna 1978 ensin osastopäällikkönä, sitten ylijohtajana ja huhtikuusta 1992 alkaen pääjohtajana. Wuolijoen johdolla Valtiokonttori kävi läpi nopean uudistumisen, johon sisältyi muun muassa tulosohjaukseen siirtyminen, mielikuvan ja palvelukyvyn parantaminen sekä kustannusten pienentäminen.
Wuolijoki oli mukana muun muassa Työeläkelaitosten liiton, Tapaturmavakuutuslaitosten liiton ja tapaturmaviraston hallituksissa sekä Postipankin hallintoneuvostossa.
Yksityiselämä.
Jukka Wuolijoen isoisä oli sosialidemokraattinen kansanedustaja Wäinö Wuolijoki. Hänen poikansa on elokuvaohjaaja Juha Wuolijoki.
Wuolijoki harrastaa siperianhuskyjen kasvatusta ja toimi 1998–2000 Suomen Valjakkourheilijoiden liiton puheenjohtajana.
Malanje

Malanje on kunta, kaupunki ja maakuntakeskus Angolan pohjoisosassa Malanjen maakunnassa. Kaupunki sijaitsee linnuntietä 350 kilometriä Angolan pääkaupungista Luandasta itään. Malanjen väkiluku oli noin 455 000 (2014).
Kaupunki sijaitsee Angolan keskusylängöllä noin 1 300 metriä merenpinnan yläpuolella. Siellä on trooppinen ylänköilmasto.
Seutu kuuluu mbundujen Matamba-valtiossa sijainneisiin maihin. Paikkakunnan asutus kasvoi 1800-luvun puolivälissä paikkakunnalla suosituksi tulleen ulkoilmamarkkinapaikan (feira) seudulle. Ma-lanjin markkinat perustettiin 1852, ja siitä tuli muun muassa orjien, puun ja norsunluun kaupankäynnin keskus. Vuonna 1857 perustettiin vankila, ja vuonna 1862 rakennettiin Ma-lanjin linnoitus. Portugalilaiset siirtomaaviranomaiset luokittelivat vuosina 1867–1868 paikkakunnan kyläksi (vila) ja asettivat sinne valtuuston. Tällöin paikannimen kirjoitusasu muuttui Malanjeksi. 
Vuosina 1886–1909 rakennettiin rautatie Luandasta Malanjeen. Tämä Luandan rautatieksi () kutsuttu, Angolan kansallisen rataverkkoyhtiön (Instituto Nacional dos Caminhos de Ferro de Angola) rautatielinja päättyy Malanjeen. Liikennöinnistä vastaa nykyään valtionyhtiö Caminho de Ferro de Luanda (CFL). Malanjessa sijaitsee myös maakunnallinen, kansalliseen kakkoskategoriaan kuuluva Malanjen lentoasema .
Kaupungin arkkitehtonisesti arvokkaaseen kulttuuriperinteeseen lukeutuu muun muassa Malanjen hiippakunnan katedraali (1929).
Vierasesine

Vierasesine tarkoittaa lääketieteessä kehoon sijoitettua tai sinne päätynyttä, sinne alun perin kuulumatonta esinettä. Vierasesineitä ovat muun muassa tekonivel ja sydämentahdistin tai eläimen nielemä ruoan kappale tai muu syöty esine.
Vierasesineet ihmisillä.
Vierasesineiden käyttö lääketieteellisessä hoidossa on yleistä erityisesti väestön ikääntyessä ja niiden asettamiseen liittyy aina infektioriski.
Vierasesineinfektiot voivat olla ihmisen toiminnasta, tapaturmasta tai lääketieteelliseen toimenpiteeseen liittyvästä komplikaatiosta johtuva tila, joka voivat aiheuttaa vakavan infektion tai jopa kuoleman. Infektioriski on vaihteleva.
Vierasesineet eläimillä.
Yleisiä vierasesineitä ovat lateksitutit, kumi- ja muoviesineet, narut, köydet, siimat, kivet, pallot, alusvaatteet, luut sekä erilaiset metalliesineet, kuten neulat ja ongenkoukut. Vierasesineet voidaan luokitella lineaarisiin, kuten lankaan, ja ei-lineaarisiin eli muun muotoisiin. Lineaariset vierasesineet ovat yleisempiä kissoilla kuin koirilla. 
Lemmikkikissoilla nielty vierasesine voi olla eläimen itse itseään nuollessa niellyt karvat, jotka kertyvät ruoansulatuskanavaan muodostaen tiiviitä karvapalloja.
Sebastian (elokuva)

Sebastian on vuonna 2024 ensi-iltansa saanut draamaelokuva, jonka on ohjannut ja käsikirjoittanut Mikko Mäkelä. Elokuva kertoo nuoresta Maxista, joka pyrkii Lontoon kirjallisuuspiirehin ja viettää öitään myyden palveluita miehille maksettuna seuralaisena salanimellä Sebastian, etsien samalla inspiraatiota esikoisromaaniinsa.
Sebastian esitettiin kansainvälisessä ensi-illassaan Sundancen elokuvajuhlien kilpasarjassa tammikuussa 2024. Elokuva sai Jussi-gaalassa 2025 yhdeksän ehdokkuutta, muun muassa parhaan elokuvan sarjassa.
Yleisurheilun sisäratojen Euroopan-mestaruuskilpailut 2025

Yleisurheilun sisäratojen Euroopan-mestaruuskilpailut 2025 olivat järjestyksessään 38. yleisurheilun sisäratojen Euroopan-mestaruuskilpailut, ja ne järjestettiin Apeldoornissa, Alankomaissa 6.–9. maaliskuuta 2025. Kilpailupaikkana toimi Omnisport Apeldoorn.
Firefly Aerospace

Firefly Aerospace on yhdysvaltalainen avaruusalan yhtiö. 
Sen päämaja ja tehtaat ovat Cedar Parkisssa. Firefly on vuokrannut laukaisupaikat Vandenberg Space Launch Complex 2 Kaliforniassa ja Cape Canaveral Space Launch Complex 20 Floridassa.
Tuotteet.
Kantoraketit:
Alihankkijana:
Kuulaskeutujat:
Rakettimoottorit
Sanewashing

Sanewashing on mediakritiikissä käytetty termi, jolla kriitikot ovat kuvanneet Donald Trumpin epäkoherenteiksi koettujen lausuntojen esittämistä tiedotusvälineissä kuin perinteisempien poliitikkojen painavammiksi koettuina kannanilmauksina.
Sanewashing-termi yleistyi sosiaalisessa mediassa ja mielipidekirjoituksissa Trumpin vuoden 2024 presidentinvaalikampanjan aikana. Kolumnisti Parker Molloy käytti esimerkkinä CNN:n ratkaisua tulkita Trumpin Truth Socialissa julkaisema kirjoitus radikaalivasemmistosta ja valeuutisista suostumukseksi väittelyyn Kamala Harrisin kanssa. Molloy piti tapaa tulkita Trumpin lausuntoja pahimmillaan misinformaation tunnusmerkit täyttävinä. Politiikan tutkija Brian Klaas on käyttänyt myös ilmausta “hulluuden arkipäiväisyys” (“banality of crazy”) viitatessaan toimittajien tottumiseen ja turtumiseen Trumpin lausuntoihin, joita muilta ehdokkailta pidettäisiin järkyttävinä.
Sanewashingiksi kuvailtua käsittelytapaa on lehdistössä saatettu välttää esimerkiksi faktantarkistuksella muun muassa tapauksessa, jossa Trump syytti haitilaisia lemmikkikoirien ja -kissojen syömisestä Ohion Springfieldissä. Kielitieteilijä George Lakoff on ehdottanut paikkansapitämättömien lausuntojen käsittelyyn “truth sandwich“ -menetelmää, jossa valhe ympäröidään faktoilla. Tässä toimintamallissa aluksi kerrotaan fakta, sitten osoitetaan käsitellyssä lausunnossa esiintynyt faktavirhe ja lopuksi palataan asioiden oikeaan tilaan. Kolumnisti Michael Hiltzikin mukaan uutiskäsittelystä ei välittynyt kommentin poikkeuksellisuus median uutisoidessa Trumpin väitteen lapsille kouluissa tehtävistä sukupuolenkorjausprosesseista. "The Atlanticin" päätoimittaja Jeffrey Goldberg on käyttänyt samasta ilmiöstä nimitystä “bias toward coherence“ (“koherenssivinouma“). Hänen mukaansa toimittajien työhön koetaan kuuluvaksi asioiden järkeistäminen, mutta hän kyseenalaisti tämän toimivuuden tilanteissa, joissa nykyaikaisessa politiikassa ei hänen mielestään ole järkeä.
Sanewashing-termin käyttöä on kritisoitu ableismista, mielenterveysongelmaisten stigmatisoinnista ja huonon käytöksen sekoittamisesta mielenterveysongelmiin.
Raimundo Infante

Raimundo Infante Rencoret (2. helmikuuta 1928 Santiago de Chile – 7. syyskuuta 1986) oli chileläinen jalkapalloilija, pelipaikaltaan hyökkääjä. Hän edusti urallaan muun muassa kotimaansa Católicaa ja ranskalaista Rouenia. Infante pelasi Chilen A-maajoukkueessa 13 ottelua ja iski kolme maalia. Hän kuului joukkueen kokoonpanoon MM-kilpailuissa 1950.
Manuel Muñoz

Manuel Jesús Muñoz Muñoz (28. huhtikuuta 1928 Tocopilla – 17. joulukuuta 2022) oli chileläinen jalkapalloilija, pelipaikaltaan hyökkääjä. Hän liittyi Chilen A-maajoukkueeseen huhtikuussa 1950 ja edusti maajoukkuettaan MM-kilpailuissa 1950, jossa hän keräsi yhdessä otteluunsa nimiinsä täydet minuutit.
Vaihtoehtoiset faktat

Vaihtoehtoiset faktat () on ilmaus, joka tuli tunnetuksi Donald Trumpin kampanjapäällikkönä toimineen Kellyanne Conwayn 22. tammikuuta 2017 esittämästä toteamuksesta.
NBC:n "Meet the Press" -ohjelman juontaja Chuck Todd kysyi Kellyanne Conwaylta 22. tammikuuta 2017 Valkoisen talon liioitellusta väitteestä Trumpin virkaanastujaisten osallistujamäärästä. Conwayn mukaan lehdistösihteeri Sean Spicer tarjosi vaihtoehtoisia faktoja. Juontaja kuitenkin piti vaihtoehtoisia faktoja valheina. Conwayn lausunto nousi Yale Law Schoolin vuoden merkittävimpien sitaattien listauksen kärkeen.
Tiedotusvälineissä luonnehdittiin puhetta vaihtoehtoisista faktoista esimerkiksi uuskielestä. Myöhemmin Kellyanne Conway itse tarjosi vaihtoehtoisista faktoista esimerkkejä, jotka kuitenkin olivat erilaisia tulkintoja jaetuista havainnoista (esimerkiksi “lasi on puoliksi täynnä“ ja “lasi on puoliksi tyhjä“). AAAS:n vuosikokouksessa 2018 konsultoija, senaattori Ed Markeyn pitkäaikainen avustaja Mark Bayer totesi, että vaihtoehtoiset faktat eivät ole faktoja vaan sosiaalisesti sanktioituja uskomuksia.
Sumbe

Sumbe on kunta, kaupunki ja maakuntakeskus Angolan länsiosassa Cuanza Sulin maakunnassa, Atlantin valtameren rannalla. Kaupunki sijaitsee linnuntietä 272 kilometriä Angolan pääkaupungista Luandasta etelään. Sumben väkiluku oli 279 968 (2014).
Kaupungissa on lentoasema.
Ljusne

Ljusne on taajama Söderhamnin kunnassa Gävleborgin läänissä Hälsinglandin historiallisessa maakunnassa Ruotsissa. Taajamassa oli 1 710 asukasta vuoden 2023 lopussa.
Ljusne kasvoi sahalaitoksen ympärille 1800-luvun lopulla.
Söderala

Söderala on asuinalue Söderhamnin kunnassa Gävleborgin läänissä Hälsinglandin historiallisessa maakunnassa Ruotsissa. Se muodosti oman taajamansa vuoteen 2015, jolloin se kasvoi yhteen Marmaskogenin kanssa.
Olle Häger

Olle Häger (19. syyskuuta 1935 Söderala – 1. marraskuuta 2014 Tukholma) oli ruotsalainen toimittaja ja dokumenttiohjaaja. Hän teki Hans Villiuksen kanssa Ruotsin historiaa käsitteleviä ohjelmia Sveriges Televisionille.
Set Persson

Set Erik Persson (3. toukokuuta 1897 Tukholma – 16. heinäkuuta 1960 Tukholma) oli ruotsalainen kommunistinen poliitikko. Hän toimi kansanedustajana Ruotsin valtiopäivien toisessa kamarissa vuosina 1940–1946 ja oli Tukholman kiinteistöistä vastaava apulaispormestari (ruots. "borgarråd") 1946–1950.
Persson syntyi Tukholmassa, mutta varttui sukulaistensa kasvattilapsena Hälsinglandissa. Hänen hyvin sujunut koulunsa jäi kesken 14-vuotiaana, kun hän joutui aloittamaan työnteon. Jack Londonin romaanit saivat hänet kiinnostumaan yhteiskunnallisista kysymyksistä ja hän liittyi sosiaalidemokraattien nuorisoliittoon. Puolueen jakautuessa vuonna 1917 Persson siirtyi kommunistien riveihin. Vuonna 1932 hänet tuomittiin Sandarnessa tapahtuneeseen poliisien ja mielenosoittajien yhteenottoon liittyen yllytyksestä neljän kuukauden pakkotyöhön, ja hän menetti samalla työnsä Ruotsin valtionrautateillä. Hän kieltäytyi Ruotsin hallituksen tarjoamasta armahduksesta.
Suoritettuaan rangaistuksensa Persson muutti Tukholmaan ja omistautui puoluetyölle. Hän nousi kommunistisen puolueen ylimpään johtoon ja toimitti "Ny Dag" -puoluelehteä. Toisen maailmansodan aikana kommunistien asema hankaloitui, ja Perssoninkin kotiin tehtiin useita ratsioita. Hän arvosteli eduskunnassa valtion perustamia työlaitoksia, joihin kommunistit ja muut epäluotettavat henkilöt sijoitettiin asepalveluksen sijaan. Sodan jälkeen pidetyissä kunnallisvaaleissa 1946 kommunistit saavuttivat menestystä, ja Perssonista tuli Tukholman ensimmäinen kommunistinen apulaispormestari. Hän sai vastuulleen kiinteistöasiat ja pyrki helpottamaan kaupunkia vaivannutta asuntopulaa lisäämällä asuntotuotantoa ja edistämällä kunnallista asunnonvälitystä. Vuoden 1950 vaaleissa kommunistit kärsivät tappion ja Persson joutui astumaan sivuun tehtävästään.
Persson ajautui 1950-luvulla kiistaan puoluejohdon kanssa, joka suhtautui myönteisesti yhteistyöhön sosiaalidemokraattien kanssa. Jäätyään näkemystensä kanssa vähemmistöön hän erosi puolueesta ja perusti vuonna 1956 Ruotsin kommunistisen työväenliiton, joka oli uskollinen stalinismille. Hän ei kuitenkaan tullut sen listoilta valituksi vuoden 1958 kunnallisvaaleissa.
Bergvik

Bergvik on taajama Söderhamnin kunnassa Gävleborgin läänissä Hälsinglandin historiallisessa maakunnassa Ruotsissa. Taajamassa oli 663 asukasta vuoden 2023 lopussa.
Bergvikin perustettiin vuonna 1874 sulfiittitehdas, joka toimii nykyisin museona.
Vannsätter

Vannsätter on taajama Söderhamnin kunnassa Gävleborgin läänissä Hälsinglandin historiallisessa maakunnassa Ruotsissa. Taajamassa oli 331 asukasta vuoden 2023 lopussa.
Mohed

Mohed on taajama Söderhamnin kunnassa Gävleborgin läänissä Hälsinglandin historiallisessa maakunnassa Ruotsissa. Taajamassa oli 315 asukasta vuoden 2023 lopussa.
Marmaskogen

Marmaskogen on taajama Söderhamnin kunnassa Gävleborgin läänissä Hälsinglandin historiallisessa maakunnassa Ruotsissa. Taajamassa oli 1 205 asukasta vuoden 2023 lopussa.
Professori Ki-Zerbon yliopisto

Professori Ki-Zerbon yliopisto eli Joseph Ki-Zerbon yliopisto (, lyhennys UJKZ) on perinteisesti nimellä Ouagadougoun yliopisto tunnettu yliopisto Burkina Fason Ouagadougoussa.
Oppilaitoksen historia sai alkunsa vuonna 1965 perustetusta kasvatustieteellisestä korkeakoulusta (Institut supérieur de formation pédagogique, ISFP), josta kehittyi Ouagadougoun korkeakoulukeskus (Centre d’Enseignement Supérieur de Ouagadougou, CESUP). Yliopiston aseman se sai vuonna 1974 (Université de Ouagadougou). Vuodesta 2015 lähtien virallisena nimenä on ollut Professori Ki-Zerbon Ouaga I -yliopisto (). Professori Joseph Ki-Zerbo (1922-2006) oli burkinafasolainen historioitsija, kirjoittaja ja professori, jonka merkkiteoksiin lukeutuu "Histoire de l’Afrique noire" (1972).
Opetus annetaan ranskan kielellä. Joseph Ki-Zerbon yliopisto on useiden listausten mukaan Burkina Fason arvostetuin yliopisto. Se on myös opiskelijamäärältään maansa suurin yliopisto. UJKZ:ssa oli lukuvuonna 2023–2024 noin 60 300 opiskelijaa ) eli 26,9 prosenttia Burkina Fason kaikkiaan 225 902:sta korkeakouluopiskelijasta. Toisen lähteen mukaan lukuvuoden 2023–2024 opiskelijamäärä olisi ollut 44 860, ja kokoaikaisen henkilökunnan määrä 1 136.
L’Avenir

L’Avenir () on belgialainen lehtitalo, joka julkaisee yhdeksää paikallislehteä Valloniassa. Lehden ensimmäinen edeltäjä "Vers l’Avenir" perustettiin vuonna 1918 Namurissa. Vuonna 2010 kaikki lehdet yhtenäistettiin saman brändin alle.
Avenir (täsmennyssivu)

Avenir tai L’Avenir () voi tarkoittaa seuraavia asioita:
La Dernière Heure

La Dernière Heure (lyh. DH; ) on Belgiassa ilmestyvä, vuonna 1906 perustettu ranskankielinen sanomalehti. Sillä on nykyisin myös nettiradio. Toisen maailmansodan aikana lehti otti jyrkän natsien vastaisen kannan ja tuli hetkeksi lakkautetuksi.
Paul Lindberg

Paul Olavi Lindberg (s. 13. elokuuta 1926 Laukaa) on suomalainen eläinlääketieteilijä ja biokemian professori emeritus.
Lindbergin vanhemmat olivat metsätyönjohtaja Aleksi Lindberg ja Toini Karoliina Weck. Hän avioitui 1955 pankkivirkailija Sirkka Liisa Penttisen kanssa. Lindberg tuli ylioppilaaksi Jyväskylän yhteislyseota 1946 ja valmistui Helsingin yliopistosta filosofian kandidaatiksi 1955 ja maisteriksi 1961. Eläinlääketieteen tohtoriksi hän väitteli Tukholmassa 1968 tutkimuksella "Selenium determination in plant and animal material and in water". 
Lindberg oli Tukholman eläinlääketieteellisen korkeakoulun tutkimusassistentti 1956–1961, nuorempi tutkija 1961–1965, kokeilutoiminnan johtaja 1965–1972 ja apulaisprofessori 1972–1976. Eläinlääketieteellisen korkeakeakoulun biokemian professori Helsingissä hän oli 1976–1991.
Otava Rossi

Otava Rossi on suomalainen lapsinäyttelijä, joka on näytellyt mm. tv-sarjoissa Munkkivuori ja Poromafia. Rossi on esiintynyt ääninäyttelijänä useissa elokuvissa ja tv-sarjoissa, kuten Pärskyn roolissa elokuvassa Pieni Merenneito.
H’rystos – naša Pash’a

H’rystos – naša Pash’a () on Ukrainan kreikkalaiskatolisen kirkon katekismus vuodelta 2012.
Katekismuksen on julkaissut Ukrainan kreikkalaiskatolisen kirkon synodi. Se ilmestyi vuonna 2012, ja sen englanninkielinen käännös "Christ – Our Pascha" julkaistiin vuonna 2016. Katekismus on Ukrainan kreikkalaiskatolisen kirkon virallinen oppidokumentti.
Maastojuoksun Suomen-mestaruuskilpailut 1969

Maastojuoksun Suomen-mestaruuskilpailut 1969 käytiin 11. toukokuuta Alajärvellä Etelä-Pohjanmaalla. 
Miehissä Suomen mestaruuden 5,7 km matkalta voitti Reino Ahvenainen ja mestaruuden 11,7 km matkalta voitti Seppo Tuominen. Joukkueissa miehissä Suomen mestaruuden 5,7 km matkalta voitti Mäntsälän Urheilijat ja mestaruuden 11,7 km matkalta voitti Kenttäurheilijat -58. Naisissa Suomen mestaruuden 2,8 km matkalta voitti Inkeri Vaara ja joukkueessa mestaruuden voitti viime vuoden tavoin Turun Weikot.
Tulokset.
Lähde:
Henriette d’Angeville

Henriette d’Angeville (10. maaliskuuta 1794 – 13. tammikuuta 1871) oli historiaa tehnyt vuorikiipeilijä. Hän oli toinen nainen, joka kiipesi Mont Blancille, ja ensimmäinen nainen joka kiipesi sinne omin jaloin ilman avustajaa. Tällä tarkoitetaan, että hänelle osoitettiin oikea reitti, mutta häntä ei autettu vaikeimpien kohtien yli esimerkiksi kantamalla, kuten huipulle ensimmäiseksi päässyttä naista kannettiin.
Henriette d’Angeville syntyi ranskalaiseen aristokraattiseen sukuun. Ranskan vallankumouksen jälkeen hänen isänsä vangittiin ja isoisänsä mestattiin giljotiinilla.
D’Angeville kiipesi Mont Blancille vuonna 1838 ollessaan 44-vuotias. Hän oli ajatellut Mont Blancille kiipeämistä jo yli kymmenen vuoden ajan. Mont Blancille oli kiivetty ensimmäisen kerran 52 vuotta aiemmin. Moni oli yrittänyt valloittaa vuorenhuippua senkin jälkeen, mutta kaikki eivät siihen kyenneet ja ajoittain matkalle kuoli ihmisiä, yleensä kiipeilyohjaajia. D’Angeville suunnitteli ja aloitti retkensä kuukauden kuluttua päätöksen tehtyään.
D’Angevillellä oli mukanaan kuusi kiipeilyopasta ja kuusi portieeria. Hänen kiipeilyvarustuksensa herätti huomiota. Hänen kiipeilyvaatteensa painoivat seitsemän kiloa. Kiipeilyvarustuksiin kuului muun muassa höyhenpuuhka, peili jotta hän voisi oikaista hattunsa, pieni viuhka itsensä viilentämiseen, isompi viuhka jolla muut voisivat viilentää häntä, kolme kiloa suklaata, 24 valmistettua kanaa, kaksi lampaanjalkaa ja vasikankylkeä, viiniä sekä kirjekyyhky.
Huipulle päästyään ja palattuaan Chamonix’hin d’Angevillelle järjestettiin juhlat. Juhliin osallistui myös Marie Paradis, paikallinen talonpoikaisnainen, joka oli ensimmäinen huipulla käynyt nainen.
D’Angeville jatkoi vuorikiipeilyä 69-vuotiaaksi asti, valloittaen vielä 21 vuorenhuippua. Hän ei mennyt koskaan naimisiin.
D’Angeville on sittemmin inspiroinut naisia vuorikiipeilyn pariin. Lise Wortley, (tunnettu myös nimellä Woman with Altitude) on päättänyt toisintaa d’Angevillen kuuluisan matkan Mont Blancille 1800-luvun vaatetuksessa.
Bernhard Gothic

Bernhard Gothic on Lucian Bernhardin vuonna 1929 American Type Foundersille suunnittelema kirjaintyyppi. Bernhard Gothic luokitellaan geometriseksi sans serif -kirjaintyypiksi. Se on orgaanisempi ja muodoiltaan epäsäännöllisempi kuin monet muut geometriset sans serif -kirjaintyypit, kuten esimerkiksi Futura tai Kabel. URW Type Foundry on julkaissut kirjaintyypistä oman versionsa.
Marie Paradis

Marie Paradis (1778–1839) oli ensimmäinen Mont Blancin huipulle kiivennyt nainen. Paradis osallistui kahdeksanteen onnistuneeseen Mont Blancin huipulle nousseen seurueen vuorikiipeilyyn.
Paradis oli talonpoikaisnainen, joka ei tiettävästi ollut osoittanut mielenkiintoa vuorikiipeilyä kohtaan. Vuonna 1808 Paradis'n ollessa 18-vuotias paikalliset kiipeilyoppaat houkuttelivat hänet mukaansa Mont Blancille, luvaten tälle kuuluisuutta mikäli hän pääsisi huipulle asti. Luku- ja kirjoitustaidottomalle naiselle tarjous kuulosti houkuttelevalta. Kiipeilyoppaiden motiivina oli näyttää ihmisille, että vuorikiipeily sopi aristokraattien lisäksi myös tavalliselle väelle.
Paradis ei saavuttanut huippua ilman apua, vaan häntä autettiin muun muassa työntämällä ja kantamalla vaikeimpien osuuksien yli. Hän kärsi huimauksesta, pahoinvoinnista ja hengästyneisyydestä, mikä on ymmärrettävää huomioiden hänen puutteellisen valmistautumisen ja varustautumisen retkelle.
Paradis'ta kutsuttiin 'Mont Blancin Mariaksi', mutta hän ei saavuttanut kuuluisuutta tai vaurautta. Hän ei tämän jälkeen kiivennyt Mont Blancille uudestaan eikä jatkanut vuorikiipeilyä muutoinkaan.
Paradis'sta tuli majatalon pitäjä Mont Blancin lähistöllä. 30 vuotta myöhemmin Henriette d’Angeville kiipesi toisena naisena (ensimmäisenä naisena ilman apua) Mont Blancille, ja Paradis osallistui d'Angevillen kunniaksi järjestettäviin juhliin. Paradis kuoli 61-vuotiaana.
Erälampi

Erälampi voi tarkoittaa seuraavia:
Jovonin piiri

Jovonin piiri () on hallintopiiri Xatlonin maakunnassa Tadžikistanissa. Sen keskus on Jovonin taajama. Piirin pinta-ala on 976,2 neliökilometriä. Vuoden 2020 väestönlaskennan mukaan siellä oli 241 009 asukasta.
Jovonin piiri rajoittuu pohjoisessa Rūdakīn ja Vahdatin, idässä Norakin ja Danğaran, etelässä Abdurahmoni Džomīn ja lännessä Xurosonin piireihin ja kaupunkeihin. Se käsittää etupäässä Vaxšin sivujoen Jovonrūdin laakson, jota reunustavat matalat vuoret. Lännessä ja pohjoisessa ovat Rangonvuoret ja idässä Qarotoğ. Piirin itärajalla virtaa Vaxšjoki.
Seudulla vallitsee kuiva subtrooppinen ilmasto. Kesät ovat kuumia ja talvet leutoja. Tammikuun keskilämpötilä on 4,0 ja heinäkuun 30,8 astetta. Vuotuinen sademäärä on 683 millimetriä.
Vuonna 1934 perustettuun piiriin kuuluvat Jovonin ja Hajotinavin taajamat sekä 7 maalaiskuntaa: Dahana, Gulsara Jusufova (entinen Navkoram), Hasan Huseinov, Norin (entinen Ozodī), Obšoron (entinen Obi Mukī), Sitorai Surx ja Tšorgul. Kaupunkiväestön osuus on 17 prosenttia.
Piirin läpi kulkee etelästä Dušanbehen johtava rautatie sekä Boxtarin ja Vahdatin välinen maantie. Matkaa maakunnan pääkaupunkiin Boxtariin on 88 ja maan pääkaupunkiin Dušanbehen 58 kilometriä.
Seudun pääelinkeinot ovat maatalous ja teollisuus. Vaxšista Boiğozīn tunnelin ja kanavien kautta vetensä saava maatalous on erikoistunut viljan, puuvillan ja perunan viljelyyn, puutarhanhoitoon, viininviljelyyn, karjanhoitoon ja silkkikuidun tuotantoon. Teollisuus jalostaa puuvillaa ja valmistaa elintarvikkeita ja rakennustarvikkeita. Jovonissa on suuri kemian tehdas.
Anna Lisa Lönnqvist

Anna Lisa Lönnqvist (s. 17. elokuuta 1935 Kokkola) on suomenruotsalainen kirjailija.
Lönnqvist kävi kansakoulun ja opiskeli kansanopistossa Kokkolassa. Vuonna 1956 hän avioitui Pietarsaaressa kauppiaana toimineen Lars Johan Lönnqvistin kanssa ja on työskennellyt kaupungissa ensin myyjänä ja myöhemmin myymälänjohtajana.
Lönnqvist on julkaissut runokokoelmat "Livet" (1965), "Ljuset" (1972), "Att mötas" (1975), "En annan värld" (1981), "Jedna droga" (valikoima, puolankielinen käännös, 1992), "Smala stigar = Waskie sciezki" (puolankielinen käännös, 1995), "Wiersze - Obrazy = Dikter - Bilder" (puolankielinen käännös, 2008) ja "Fånga livet" (2009).
Annie Easley

Annie Easley (23. huhtikuuta 1933 Birmingham, Alabama, Yhdysvallat – 25. kesäkuuta 2011 Cleveland, Ohio, Yhdysvallat) oli yhdysvaltalainen tietojenkäsittelytieteilijä ja matemaatikko, joka työskenteli pitkään Nasalla ja tämän edeltäjällä NACA:lle. Hän aloitti niin sanottuna ihmistietokoneena, mutta myöhemmin hän oli muun muassa ohjelmoimassa Centaur-rakettijärjestelmiä.
Nuoruus ja opiskelu.
Annie Easley syntyi 1933 Birminghamissa Alabamassa. Hänen vanhempansa olivat Samuel ja Mary Easley. Annie halusi nuorena hoitajaksi, mutta high schoolissa hän alkoi kiinnostua farmasiasta.
Easley pääsi 1951 Louisianan Xavier-yliopistoon opiskelemaan farmasiaa. Hän jätti opintonsa kuitenkin kahden vuoden jälkeen kesken ja palasi 1954 Birminghamiin. Hän meni naimisiin ja alkoi työskennellä Jeffersonin piirikunnassa sijaisopettajana. Easley alkoi myös auttaa yhteisönsä afroamerikkalaisia rekiströitymään äänestäjiksi. Tuolloin elettiin Jim Crow -lakien aikaa, ja Easley joutui muun muassa maksamaan henkiveron ja tekemään kokeen Alabaman historiasta päästäkseen äänestäjäksi. Hän hyödynsi koulutustaan ja tuki monia äänestysvaatimusten saamiseksi.
Ura Nasalla.
Easley muutti 1954 Clevelandiin, missä hänen miehensä perhe asui. Hän ei voinut jatkaa siellä opintojaan, sillä alueen ainoa farmasian oppilaitos oli suljettu. Hän löysi sanomalahdestä jutun kaksoissiskoista, jotka työslentelivät niin sanottuina ihmistietokoneina Nasan edeltäjälle NACA:lle. Tehtävä kiinnosti Easley, njoka oli aina ollut myös hyvä matematiikassa, jota tarvittaan työssä. Hän lähti seuraavana päivänä NACA:n toimipisteelle ja aloitti kaksi viikkoa myöhemmin. 
Easley aloitti ihmistietokoneena ja oli mukana muun muassa laskemassa Plum Brookin reaktorin simulaatioita. Nasa alkoi 1960-luvulla siirtyä laskennassa käyttämään tietokoneita. Easley opetteli siirtymää varten ohjelmointikieliä, kuten Fortrania ja SOAPia. Hän oli suunnittelemessa ja kirjoittamassa koodia, jota käytettiin muun muassa Centaur-rakettijärjestelmässä.
Easley palasi 1970-luvulla korkeakouluun ja suoritti matematiikan tutkinnon 1977 Clevelandin osavaltionyliopistosta. Hän jatkoi samaan aikaan täysipäiväisesti Nasan palveluksessa. Hän osallistui yliopistossa aktiivisesti tuutorointiohljelmiin ja kertoi niissä Nasan työtehtävistä sekä pyrki inspiroimaan naisia ja vähemmistön edustajia STEM-aloille.
Easley alkoi uransa loppuvaiheessa työskentelemään Nasalla tasa-arvoisten työmahdollisuuksien neuvonantajana ja auttoi tehtävässä sukupuoleen, rotuun ja ikään liittyvän syrjinnän ehkäisemiseksi.
Easley jäi joulukuussa 1989 eläkkeelle Nasasta. Hän teki myöhemmin osa-aikaisesti töitä kiinteistöalalla ja toimi välillä tuutorina. Hän kuoli 2011.
Rupilampi

Rupilampi voi tarkoittaa seuraavia:
Nnenna Nwakanma

Nnenna Nwakanma (1975, Abia State, Nigeria) on nigerialainen tietotekniikan asiantuntija ja avoimen lähdekoodin aktiivi. 
Nwakanma on toiminut avoimen datan ja internetin saavutettavuuden edistäjänä Afrikassa. Nwakanma on työskennellyt mm. eri kansalaisjärjestöissä, Afrikan kehityspankissa ja YK:n tietoyhteiskuntahankkeissa. Vuosina 2013–2024 hän työskenteli World Wide Web Foundationissa eri rooleissa asiantuntijasta johtotehtäviin. Vuodesta 2024 hän on ollut terveystiedon hallintaan ja tekoälyn käyttöön liittyvissä tehtävissä. Nwakanma on ollut perustamassa Free Software and Open Source Foundation for Africa (FOSSFA), African Civil Society for the Information Society ja Africa ICT Alliance -järjestöjä. Hän on ollut Open Source Initiativen ja FOSSFA:n hallituksissa.
Verkkosivusto Apolitical valitsi vuonna 2019 Nwakanman 100 tärkeimmän digitaalisen hallinnon vaikuttajan joukkoon. New African lehti valitsi Nwakanman sadan vuonna 2021 vaikutusvaltaisimman Afrikkalaisen henkilön listalleen.
Koulutus ja yksityiselämä.
Nwakanma syntyi Abia Statessa, Nigeriassa. Hänen vanhempansa olivat ihmisoikeusaktivisteja. Nwakanma on yhteiskuntatieteiden kandidaatti Andrews University -yliopistosta Michiganista ja suoritti kansainvälisten suhteiden maisterintutkinnon Université de l'Atlantiquessa.
PULS (raketinheitin)

PULS (Precise &amp; Universal Launching System, , aiempi malli Lynx) on israelilainen ajoneuvoalustainen raketinheitin, jota ovat valmistaneet Elbit Systems ja aiemmin Israel Military Industries.
Suunnittelu.
Lynx ja sen uudempi paranneltu versio PULS ovat yleensä kuorma-autoalustaisia raketinheittimiä. Heittimiä on asennettu eri maissa erimallisten yleensä alustaltaan 6×6 tai 8×8 kuorma-autojen alustoille. Mallista riippuen on saatavilla panssaroituja ohjaamoita. Ajoneuvoon on saatavilla myös nosturi, jota voidaan käyttää ampumatarvikkeiden siirtelyyn.
PULSista voidaan laukaista hyvin monentyyppisiä aseita, lähinnä raketteja ja ohjuksia, jotka ladataan niitä varten suunniteltuihin laukaisukasetteihin. Heittimeen mahtuu kaksi kasettia vierekkäin. Rakettien ja ohjusten kantomatkat vaihtelevat muutamasta kymmenestä kilometristä yli 300 kilometriin.
PULSiin sopivat aseet kaliipereittain (suluissa aseiden maksimimäärä ajoneuvoa/yhtä kasettia kohden):
Mallit.
Light PULS.
Etenkin erikoisjoukkojen käyttöön suunniteltu kevyt raketinheitin, joka voidaan asentaa kuorma-autoa pienempien ajoneuvojen alustalle. Se voi ampua esimerkiksi kahdeksan 120 mm:n Accular-rakettia. Järjestelmä voidaan ilmakuljettaa C-130 Hercules -kuljetuskoneella tai vastaavalla.
EuroPULS.
Elbitin ja saksalais-ranskalaisen KNDS:n yhteinen projekti PULSin markkinoimiseksi Euroopan maille. Kyseinen malli on muokattu juuri euroopplaisten asiakkaiden operatiivisiin ja teollisiin tarpeisiin sopivammaksi. Osana prokektia on tarkoitus laajentaa PULSin asevalikoimaa sellaisilla aseilla, joita eurooppalaiset valtiot käyttävät. Näihin lukeutuu esimerkiksi Kongsbergin Naval Strike Missile ja MBDA:n Joint Fire Support Missile -ohjukset.
Huhtasienet

Huhtasienet ("Morchella") on Morchellaceae-heimoon kuuluva suku. Siihen kuuluvia lajeja ovat kellohuhtasieni ("M. semilibera"), pallohuhtasieni ("M. esculenta") ja kartiohuhtasieniryhmä ("M. elata" -lajiryhmä). Sienten lakit ovat poimuisia ja niissä on verkkomaisesti lokeroita. Lakki on ruskea, ontto ja alareuna on jalassa kiinni. Huhtasieniä esiintyy keväällä, jolloin myös korvasienet ilmestyvät. Huhtasienet muistuttavat korvasieniä, mutta eroavat niistä lakin pystyllä rakenteella.
Samsung Galaxy A56

Samsung Galaxy A56 on Samsungin 10. maaliskuuta 2025 julkaisema älypuhelin.
Puhelimessa on kahdeksanydinprosessori ja 6,7 tuuman näyttö, joka tukee 120 hertsin virkistystaajuutta. Tallennustilaa on valittavana 128 tai 256 gigatavua ja keskusmuistia kahdeksan tai 12 gigatavua. Puhelimessa ei ole microSD-muistikorttipaikkaa.
Puhelimessa on kolme takakameraa. Pääkameran tarkkuus on 50 megapikseliä, ultralaajakulmakameran 12 megapikseliä ja makrokameran 5 megapikseliä. Etukameran tarkkuus on 12 megapikseliä. Ultralaajakulmakamerassa on 123 asteen kuvakulma. Akun kapasiteetti on 5 000 milliampeerituntia, ja se tukee 45 watin langallista latausta. Puhelin on IP67-luokitellusti pölyn- ja vedenkestävä. Käyttöjärjestelmänä on Android 15 ja käyttöliittymänä One UI 7.0. Puhelimelle on luvattu kuusi Android-versiopäivitystä ja kuuden vuoden ajan tietoturvapäivityksiä.
Laura Kärki

Laura Kärki (s. 1978 Lahti) on suomalainen kuvataiteilija. Hän on asuu ja työskentelee Berliinissä.
Kärki on valmistunut taiteen maisteriksi Taideteollisesta korkeakoulusta (nyk. Aalto-yliopiston taiteiden ja suunnittelun korkeakoulu) vuonna 2006, tekstiilisuunnittelun artenomiksi Metropoliasta vuonna 2002 sekä keramiikka-alan artesaaniksi (Forssan ammatti-instituutti) vuonna 1996.
Kärjen teoksia on mm. Valtion, Aineen taidemuseon ja Lahden visuaalisten taiteiden museo Malvan kokoelmissa. Suomessa häntä edustaa Galleria Halmetoja.
Kirjallisuutta.
"Laura Kärki" 2021, Kerber Verlag.
Katriina Aalto-Setälä

Erja Katriina Aalto-Setälä (s. 7. elokuuta 1960 Kuopio) on ollut Tampereen yliopiston fysiologian professori vuodesta 2014.
Aalto-Setälä valmistui ylioppilaaksi Uudenkaupungin lukiosta 1980, lääketieteen lisensiaatiksi Helsingin yliopistosta 1986 ja väitteli lääketieteen tohtoriksi Helsingin yliopistossa 1989. Hänen englanninkielisen väitöskirjansa aiheena oli "Molecular genetics of hypercholesterolemia". Sisätautien erikoislääkäriksi Aalto-Setälä valmistui Tampereen yliopistossa 1999 ja kardiologian erikoislääkäriksi Tampereella 2002. Hän yhdistää tutkimuksessaan molekyylibiologiaa ja kliinistä kardiologiaa.
Työurallaan Aalto-Setälä on toiminut Tampereen yliopiston Kliinisen kudospankin lääketieteellisenä johtajana 2005–2011, vierailevana professorina yhdysvaltalaisessa Gladstone Institutessa San Franciscossa 2008–2009 ja vierailevana professorina yhdysvaltalaisessa Stanfordin yliopistossa 2018.
Aalto-Setälä kutsuttiin Suomalaisen Tiedeakatemian jäseneksi vuonna 2025.
Himalansaaren kirkko

 
Himalansaaren kirkko on Mikkelin tuomiokirkkoseurakunnan kirkko Mikkelin Himalansaaressa, entisen Ristiinan kunnan alueella. Se valmistui alun perin rukoushuoneeksi Himalansaaren kyläläisten käyttöön vuonna 1915. Rakentamisen taustalla oli kylän syrjäinen sijainti ja siitä johtuneet pitkät kirkkomatkat Ristiinan kirkkoon. Kirkko rakennettiin talkootöinä. Kirkon suunnitteli rakennusmestari Kaarlo Honkavaara. Vuonna 1968 kirkkoon tehtiin rakenteellisia muutoksia ja tällöin kirkon alttaritauluun kiinnitettiin risti. Kirkko on osana Himalansaaren kylää Museoviraston määrittelemää valtakunnallisesti merkittävää rakennettua kulttuuriympäristöä. Nykyään kirkossa järjestetään noin neljästi vuodessa jumalanpalvelus ja siellä on myös järjestetty konsertteja.
Knack

Knack on belgialainen hollanninkielinen aikakauslehti, joka käsittelee muun muassa politiikkaa, kulttuuria, urheilua ja elämäntapaa. Sen esikuvia ovat "Time" ja "Der Spiegel". Lehti ilmestyy keskiviikkoisin ja kallistuu toimitukselliselta linjaltaan vasemmalle.
Abdurahmoni Džomīn piiri

Abdurahmoni Džomīn piiri () on hallintopiiri Xatlonin maakunnassa Tadžikistanissa. Sen keskus on Abdurahmoni Džomīn taajama. Piirin pinta-ala on 682 neliökilometriä. Vuoden 2020 väestönlaskennan mukaan siellä oli 178 671 asukasta.
Abdurahmoni Džomīn piiri rajoittuu pohjoisessa Jovonin ja idässä Danğaran piireihin, etelässä Levakandin kaupunkiin ja Kūšonijonin piiriin sekä lännessä Xurosonin piiriin. Se sijaitsee etupäässä Vaxšin ja sen sivujoen Jovonrūdin laaksoissa, joita ympäröivät matalat vuoret.
Seudulla vallitsee kuiva subtrooppinen ilmasto. Kesät ovat kuumia ja talvet leutoja. Tammikuun keskilämpötila on 9 ja heinäkuun 29 astetta. Vuotuinen sademäärä on 271 millimetriä.
Vuonna 1930 perustetun hallintoalueen nimenä oli aikaisemmin Aralin, Kuibiševin ja Xodžamastonin piiri. Se nimettiin runoilija Džamin mukaan vuonna 2004. Piiriin kuuluu Abdurahmoni Džomīn taajama (entinen Kuibišev) sekä seitsemän maalaiskuntaa: 50-solagii Todžikiston, Dūstī, Iftixor, Ittifoq, Jakkatut, Kalinin ja Qadriddin Ğijosov (entinen Aral). Kaupunkiväestön osuus on 8 prosenttia.
Piirin läpi kulkee Termizistä Dušanbehen johtava rautatie sekä Boxtarin, Jovonin ja Vahdatin välinen maantie. Matkaa alueen pääkaupunkiin Boxtariin on 36 ja maan pääkaupunkiin Dušanbehen 86 kilometriä.
Seudun pääelinkeino on maatalous, joka on erikoistunut puuvillan, viljan, vihannesten, hedelmien ja viinirypäleiden viljelyyn sekä karjanhoitoon ja silkkikuidun tuotantoon.
La Libre Belgique

La Libre Belgique () on belgialainen ranskankielinen sanomalehti, joka on perustettu vuonna 1915. Se ilmestyy maanantaista lauantaihin ja on toimitukselliselta linjaltaan liberaali. Vuoteen 1999 saakka se oli lähellä katolista kirkkoa.
L’Événement Précis

L’Événement Précis on beniniläinen päivittäin ilmestyvä sanomalehti, jota pidetään yhtenä maansa luotettavimmista. Se on perustettu vuonna 2006. Toimitukselliselta linjaltaan se on konservatiivinen.
Oslobođenje

Oslobođenje on bosniahertsegovinalainen päivittäin ilmestyvä sanomalehti. Se on perustettu 1943 ja toimitukselta linjaltaan keskusta-vasemmistolainen. Lehden on vuodesta 2006 omistanut Sarajevska-panimo.
Lehti sai Saharov-palkinnon vuonna 1993.
Ada Aronen

Ada Aronen (7. tammikuuta 2003) on suomalainen lentopalloilija, joka pelaa kaudella 2025 -2026 Puijo Wolleyssä.
Hän on pelipaikaltaan yleispelaaja ja pituudeltaan 177-senttimetrinen. Hänen kasvattajaseuransa on Vilppulan tähti.
Aronen kuuluu myös Suomen lentopallomaajoukkueeseen.
Trud

Trud () on bulgarialainen päivittäin ilmestyvä sanomalehti. Se on perustettu vuonna 1936 ja yksityistettiin 1991.
Le Pays

Le Pays () on burkinalainen päivittäin ilmestyvä sanomalehti, joka perustettin vuonna 1991 edistämään maan demokratiapyrkimyksiä. Lehdellä on myös radiokanava.
Vrbas

Vrbas on Bosnia ja Hertsegovinan keskiosan vuoristoalueelta pohjoiseen virtaava 240 kilometrin mittainen joki, joka laskee Kroatian vastaisella rajalla Savaan. Vrbasin varrella sijaitsevat muun muassa Jajcen ja Banja Lukan kaupungit.
Karen Platou

Karen Platou (8. heinäkuuta 1879 Mandal – 10. kesäkuuta 1950 Oslo) oli norjalainen arkkitehti, Høyren poliitikko ja naisasianainen. Hänet valittiin vuonna 1922 ensimmäisenä naisena suurkäräjille vakituiseksi jäseneksi. Ennen häntä Anna Rogstad oli toiminut sijaistavana edustajana. Platoun aloitteesta Norjassa alettiin viettää äitienpäivää vuonna 1918. Hän ryhtyi 1930-luvulla kirjankustantajaksi. Toisen maailmansodan aikana hän osallistui vastarintaliikkeen siviilitoimintaan. Paljastuttuaan hän pakeni Ruotsiin, missä hän luennoi naisten asemasta Norjassa.
Näin jäätiin henkiin

Näin jäätiin henkiin on suomalaislaulaja Anneli Saariston soolouran kolmas, syksyllä 1985 julkaistu studioalbumi. Levy sisältää muutamaa käännöskappaletta lukuun ottamatta suomalaista iskelmä- ja laulelmamusiikkia, jota on säveltäneet muun muassa levyn toinen tuottaja Eero Tiikasalo sekä Kaj Chydenius. Albumin tunnetuimpia kappaleita on Veikko Lavin säveltämä ”Evakon laulu”, jonka Saaristo lauloi myös samana vuonna julkaistulle Lavin lauluja sisältäneelle albumille "Ystävät ja viholliset".
Discophon julkaisi albumin RCA-levymerkillään vinyylilevynä ja C-kasettina. Finnlevy julkaisi albumin CD-levynä yhdessä Saariston edellisen studioalbumin "Elän hetkessä" (1984) kanssa vuonna 1992.
Kappaleet.
Kaikki sovitukset Upi Sorvali.
Seitsemän vuoren mandaatti

Seitsemän vuoren mandaatti () on karismaattisen ja evankelisen kristinuskon teologinen ja strateginen paradigma, joka kehottaa uskovia nousemaan johtaviin ja vaikutusvaltaisiin asemiin seitsemällä yhteiskunnallisen vaikutusvallan pääalueella: uskonnossa, perheessä, koulutuksessa, hallinnossa, mediassa, taiteessa ja viihteessä sekä liike-elämässä. Paradigma tähtää siihen, että kulttuuri olisi sopusoinnussa raamatullisten arvojen kanssa ja helpottaisi Jumalan valtakunnan laajentumista.
Alkujaan tämä ajatus perustuu itsenäisiin oivalluksiin, jotka Youth With a Mission-järjestön perustaja Loren Cunningham ja Campus Crusade for Christ-järjestön perustaja Bill Bright kehittivät vuonna 1975. Kehys syntyi, kun nämä kaksi johtajaa kokoontuivat ja tunnistivat yhteisen visionsa seitsemästä kulttuurisesta "vuoresta", jotka vaativat kristittyjen huolenpitoa.
Käsite oli alun perin kehotus strategiseen rukoukseen ja sitoutumiseen. Käsite systematisoitiin ja popularisoitiin myöhemmin 2000-luvun Lance Wallnaun toimesta, joka muotoili sen apostoliseksi uudistuksen tehtäväksi. Hän kirjoitti vaikutusvaltaisia teoksia, kuten "Invading Babylon" (2013), joissa korostetaan uskovien varustamista "miehittämään" nämä alueet markkina-alueille kohdistuvan palvelutyön ja hengellisen sodankäynnin kautta.
Kannattajat, jotka usein ovat linjassa New Apostolic Reformationin kaltaisten verkostojen kanssa, uskovat, että tehtävä täyttää raamatulliset vaatimukset, kuten hallitsemisen liiton (1. Mooseksen kirja 1:28) ja suuren lähetyskäskyn (Matteuksen evankeliumi 28:19-20), opettamalla kokonaisia kansakuntia. Kannattajien mukaan systeeminen kulttuurinen muutos edeltää Kristuksen paluuta postmillennialistisessa eskatologiassa.
Wallnaun opetuksia levitetään konferenssien, median ja koulutusohjelmien kautta. Ajattelumallia esiintyy muun muassa yhdysvaltalaisen kristillisen oikeiston parissa.
Paradigma on kuitenkin herättänyt kristittyjen keskuudessa keskustelua. Reformoidut ja sessationistiset kriitikot väittävät, että se korostaa liikaa raamatun ulkopuolisia profetioita, sekoittaa hengellisen auktoriteetin poliittiseen valtaan ja uhkaa ajautua hallintateologiaan, joka asettaa valloituksen evankeliumin julistamisen edelle. Huolimatta vakiintuneiden evankelisten instituutioiden kritiikistä, sen omaksuminen on yleistynyt laajempien kulttuuristen muutosten myötä, mikä heijastaa kiinnostuksen heräämistä kristinuskon julkista roolia kohtaan.